Inmaculada Arostegi

**Inmaculada Arostegi Madariaga** (Fika, Bizkaia, 1966) matematikaria, irakaslea eta ikertzailea da Euskal Herriko Unibertsitatean. 2021etik 2025era arte Ikerketaren arloko errektoreordea izan zen Eva Ferreira errektorearen taldean.

## Ikasketak 
Matematika Zientzietan lizentziatura ikasi eta doktore titulua lortu zuen UPV/EHUn, Bioestatistika ere ikasi zuen Osasun Zientzietako masterra eginez Johns Hopkins Unibertsitatean (Maryland). 2025ean Estatistika eta Ikerkuntza Operatiboa arloko irakasle osoa da Leioako Zientzia eta Teknologia Fakultatean, baita Galdakao-Usansolo Unibertsitate Ospitaleko aholkularia eta *Basque Center for Applied Mathematics*eko ikertzaile kolaboratzailea.

## Irakaslea 
Bere irakaskuntza-lana estatistika eta osasun publikoa arloetan zentratzen da. Zientziaren dibulgazioarekin lotutako jardueretan modu aktiboan parte hartzen du, batez ere, estatistika eta haren aplikazioak gizartera hurbiltzeko egiten diren horietan. UPV/EHUko Gizakiekin lotutako Ikerketetarako Etika Batzordeko kidea izan da (2019-2020).

2014an 'Bioestatistika: oinarrizko ikastaroa' izenburuko liburua argitaratu zuen Arantza Urkaregi Etxeparerekin, liburuak aurretik izan dituen bi bertsioak eguneratuta.

## Ikertzailea 
Bioestatistikan ikertzen du, eta bereziki osasun-zerbitzuetako ikerkuntzan du interesa, gai espezifikoago hauetan: ereduen garapena eta balioztapena, pazienteei jakinarazitako emaitzen modelizazioa (hala nola, osasun-egoera, osasunari lotutako bizi-kalitatea, mendekotasun funtzionala, gogobetetasuna, ...), datuen analisia eta arriskuaren estratifikazioa. Epidemiologia Klinikoan ere lan egiten du, Galdakao-Usansolo Unibertsitate Ospitaleko Ikerketa Klinikoko Unitatearekin lankidetzan,  Toxikologian, Genetikan eta Ekologian ere lan egiten du, 

Hainbat argitalpen, ikerketa-proiektu, sare, talde eta enpresekin kontratutan parte hartu du, horietako askotan ikertzaile nagusia izanik; baita ere kongresuetan eta nazioarteko jardueren antolakuntzan eskarmentua du. 75 artikulu zientifiko baino gehiago argitaratu ditu ikerketa esperimentalean eta medikuntzan.

Zenbait elkarteren barruan sustatu du zientziaren erabilera;

* *Sociedad Española de Bioestadística* elkartean (Spanish Region of the International Biometric Society) kidea da, eta presidentea izan zen 2016 eta 2017 urteen artean
* Zuzendaritzako kidea da 2029tik Sociedad de Estadística e Investigación Operativa elkartean.

## Argitalpenak 
Ekaia aldizkarian lau artikulu argitaratu ditu:

* Jarduera fisikoaren, obesitatearen eta ezaugarri soziodemografikoen arteko erlazioa unibertsitateko langileetan. Beste egile hauekin batera: Itxazne Garcia Ceciaga, Ana Maria Valle Martin, Jaime Zubero Linaza, Begoña M. Jugo Orrantia, eta Elena Diaz Ereño.
*2014. Eredu aurresaleetako aldagai jarraituen kategorizaziorik hoberena lortzeko metodologia proposamena: aplikazio zehatza medikuntzan. Irantzu Barrio Beraza eta Susana Garcia Gutierrez-ekin.
* 2014. Inputazio tekniken errendimenduaren ebaluazioa bi neurketako luzeranzko datuetan. Urko Aguirre Larracoechea, Inma eta Jose Maria Quintana Lopez-ekin.
* 1999. Osakidetzako ospitaleen Larrialdietako Zerbitzuetan izandako asetasunari buruzko inkesta baten azterketa estatistikoa eta baliagarritasunaren egiaztapena. Arantza Urkaregi Etxepare-rekin.

### Liburuak 
* Bioestatistika: oinarrizko ikastaroa. Arantza Urkaregi Etxepare, Inma Arostegi Madariaga UPV/EHU, 2014.

## Erreferentziak 
## Kanpo estekak 
* Inmaculada Arostegui Google Scholar
* "Inmaculada Arostegi, Josu Amezaga eta Aitziber Mendiguren, 'irakasle bikainak', Docentiaz programak erakusten du irakaskuntza baloratzen hasi dela". Faktoria. (Euskadi Irratia, 2019/06/24)
* «Inmaculada Arostegui: “Estatistika aplikatua beste esparrutan dauden arazoak konpontzeko erabiltzen dugu” #Zientzialari (116)» *Zientzia Kaiera* 2019-05-24